ไทยพาณิชย์ฯแก้มตุ่ยเบี้ยโต30%
ครึ่งปีแรกยอดรับ1.8หมื่นล.แบงก์ขายสนั่นร่วม7พันล้าน
18 ก.ค. 2555

ครึ่งปีแรกยอดรับ1.8หมื่นล.แบงก์ขายสนั่นร่วม7พันล้าน
ไทยพาณิชย์ประกันชีวิตกวาดเบี้ยครึ่งปี 1.8 หมื่นล้านบาทโต 30% คาดปีนี้ทำได้ 3.7 หมื่นล้านบาท 
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า ในช่วงครึ่งปีแรกที่ผ่านมาบริษัททำเบี้ยรับปีแรกได้ 7,763 ล้านบาท เพิ่มขึ้นจากช่วงเดียวกันของปีก่อน 34% และสูงกว่าเป้าหมาย 9% โดยมีเบี้ยต่ออายุ 11,403 ล้านบาท เพิ่มขึ้น 18% และมีเบี้ยรับรวม 18,873 ล้านบาท เพิ่มขึ้น 30% เมื่อเทียบกับเบี้ยรับรวมของตลาดที่ขยายตัว 17%
ทั้งนี้ การเติบโตในช่วงครึ่งปีแรกได้มาจากช่องทางธุรกิจไทยพาณิชย์ หรือแบงก์แอสชัวรันส์ ที่เติบโตจากช่วงเดียวกันของปีก่อนถึง 53% ทำเบี้ยรับปีแรกได้ 6,916 ล้านบาท โดยประกันคุ้มครองสินเชื่อ หรือเครดิตไลฟ์ เติบโตถึง 116% สอดคล้องกับการขยายตัวของสินเชื่อกู้บ้านและสินเชื่อกู้ซื้อรถยนต์ รวมถึงการขยายฐานลูกค้าในกลุ่มเอสเอ็มอีของธนาคารไทยพาณิชย์
อย่างไรก็ตาม ในส่วนของเบี้ยปีแรกของประกันรายบุคคล เพิ่มขึ้น 23% ได้ส่งผลให้เบี้ยปีแรกของประกันรายบุคคลมีสัดส่วนเป็น 48% ใกล้เคียงกับประกันคุ้มครองสินเชื่อที่มีสัดส่วน 41% ส่วนช่องทางประกันชีวิตธุรกิจเฉพาะทำเบี้ยปีแรกได้ 467 ล้านบาท และช่องทางตัวแทนมีเบี้ยปีแรก 380 ล้านบาท
“แม้ตัวเลขของเราจะเติบโตได้ดี แต่เราก็ยังไม่ปรับเป้าในปีนี้ โดยเบี้ยรับปีแรกคาดว่าจะทำได้ 1.52 หมื่นล้านบาท เติบโต 26% และเบี้ยรับรวมได้ 36,641 ล้านบาท เติบโต 21% อย่างไรก็ตามจากการประชุมล่าสุดกับบริษัทแม่ธนาคารไทยพาณิชย์ ทางธนาคารอยากให้เราทำยอดขายให้ได้มากกว่านี้ ดังนั้นเราจึงคาดว่าในปีนี้จะทำเบี้ยรับปีแรกได้ถึง 1.6 หมื่นล้านบาท และเบี้ยรับรวมอยู่ที่ 3.7 หมื่นล้านบาท” นายวิพล กล่าว
นอกจากนี้ ยังได้มีการปรับแผนโครงสร้างรายได้ใหม่ โดยตั้งเป้าในปี 2557 จะได้เบี้ยจากช่องทางแบงก์แอสชัวรันส์ 70-75% และช่องทางที่ไม่ใช่แบงก์แอสชัวรันส์ 25-30% จากปัจจุบันที่ช่องทางแบงก์แอสชัวรันส์อยู่ที่ 88% และช่องทางที่ไม่ใช่แบงก์แอสชัวรันส์ 12%
สำหรับกลยุทธ์ในช่วงครึ่งปีหลังนี้ จะเพิ่มประสิทธิภาพผลงานของทุกช่องทางขายให้เติบโตอย่างมีคุณภาพและมีกำไรอย่างยั่งยืน มีการออกผลิตภัณฑ์ใหม่ผ่านทุกช่องทางขายให้ตรงกับความต้องการของลูกค้าทุกกลุ่ม ทั้งช่องทางแบงก์แอสชัวรันส์ ช่องทางตัวแทน และธุรกิจเฉพาะ โดยเฉพาะแบงก์แอสชัวรันส์ จะเจาะกลุ่มไปยังลูกค้าบุคคล ลูกค้าสินเชื่อบ้าน สินเชื่อรถยนต์ และการประกันคุ้มครองวงเงินสินเชื่อธุรกิจสำหรับลูกค้าองค์กร โดยจะขยายความคุ้มครองให้กับครอบครัวของลูกค้าอีกด้วย
ขณะเดียวกัน ก็ได้เพิ่มพันธมิตรใหม่ โดยล่าสุดได้ร่วมเป็นพันธมิตรกับธนาคารเพื่อการเกษตรและสหกรณ์การเกษตร (ธ.ก.ส.) เพื่อเข้าไปขายประกันในสาขาได้ และคาดว่าในปีนี้จะได้พันธมิตรเพิ่มอีก 3 ราย
นายวิพล กล่าวว่า การพัฒนาผลิตภัณฑ์ของบริษัทจะยึดจากผลสำรวจพฤติกรรมและรูปแบบการใช้ชีวิตของลูกค้าในแต่ละช่องทางขาย เพื่อตอบโจทย์ความต้องการที่แตกต่างของลูกค้าให้ได้ในแต่ละกลุ่ม ซึ่งแน้วโน้มผลิตภัณฑ์จะเป็นแบบออมทรัพย์ระยะสั้น ระยะกลานง ระยะยาวเพื่อเกษียณอายุที่มีรับประกันผลตอบแทนที่แน่นอน คุ้มค่าต่อการลงทุน และได้สิทธิประโยชน์ในการลดหย่อนภาษีควบคู่กัน
นอกจากนี้ ล่าสุด บริษัทยังได้ปรับโครงสร้างองค์กรภายในสำหรับช่องทางตัวแทนใหม่ เพือ่รองรับการพัฒนารูปแบบการพัฒนาตัวแทนใหม่ ซึ่งบริษัทได้พัฒนาขึ้นมาเอง และคาดว่าจะเริ่มใช้ได้ในปี 2556